SMERNICA KOMISIE 2005/79/ES
z 18. novembra 2005,
ktorou sa mení a dopĺňa smernica 2002/72/ES, ktorá sa týka plastových materiálov a výrobkov, ktoré prichádzajú do styku s potravinami
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1935/2004 z 27. októbra 2004 o materiáloch a predmetoch určených na styk s potravinami a o zrušení smerníc 80/590/EHS a 89/109/EHS (1), najmä na jeho článok 5 ods. 2,
po porade s Európskym úradom pre bezpečnosť potravín,
keďže:
(1)
Smernicou Komisie 2002/72/ES (2) sa zavádza zoznam monomérov a iných východiskových látok, ktoré sa môžu používať na výrobu plastových materiálov a predmetov. Na základe nových informácií súvisiacich s hodnotením rizika takýchto látok by sa na vnútroštátnej úrovni mali predbežne prijať určité monoméry a nové monoméry by sa v tejto smernici mali zaradiť do zoznamu povolených látok Spoločenstva.
(2)
Smernica 2002/72/ES tiež obsahuje neúplný zoznam doplnkových látok, ktoré sa môžu používať na výrobu plastových materiálov a predmetov. Tento zoznam by sa mal zmeniť a doplniť, aby zahŕňal aj iné látky hodnotené Európskym úradom pre bezpečnosť potravín (ďalej len „úrad“).
(3)
V prípade určitých látok by sa mali obmedzenia už stanovené na úrovni Spoločenstva zmeniť a doplniť na základe nových dostupných informácií. Najmä pokiaľ ide o epoxidizovaný sójový olej (ESBO), úrad odporúčal znížiť špecifický migračný limit (SML) tesniacich krúžkov z PVC obsahujúcich túto látku, ktoré sa používajú na uzavretie sklenených pohárov s dojčenskou výživou a následnou dojčenskou výživou alebo s potravinami spracovanými na báze obilnín a detskou potravou určenou pre dojčatá a malé deti. Úrad upozornil na to, že vystavenie dojčiat, ktoré pravidelne konzumujú takéto potraviny, môže prekročiť TDI. Preto sa hodnota SML pre ESBO v prípade týchto konkrétnych použití znižuje zo 60 na 30 mg/kg potravín alebo potravinovej náhrady, zatiaľ čo v prípade iných použití zostáva nezmenená.
(4)
V prípade tesniacich krúžkov z PVC s obsahom expodizovaného sójového oleja, ktoré sa používajú na uzavretie sklenených pohárov, ktoré prichádzajú do styku s potravinami, by sa malo poskytnúť prechodné obdobie do 19. novembra 2006.
(5)
Smernica 2002/72/ES by sa preto mala zodpovedajúcim spôsobom zmeniť a doplniť.
(6)
Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Prílohy II, III, V a VI k smernici 2002/72/ES sa menia a dopĺňajú v súlade s prílohami I až IV k tejto smernici.
Článok 2
Tesniace krúžky z PVC s obsahom epoxidovaného sójového oleja s referenčným číslom 88640 v oddiele A prílohy III k smernici 2002/72/ES, ktoré sa používajú na uzavretie sklenených pohárov obsahujúcich dojčenskú výživu a následnú dojčenskú výživu, ako sa uvádza v smernici Komisie 91/321/EHS (3), alebo potraviny spracované na báze obilnín a detskú potravu určenú pre dojčatá a malé deti, ako sa uvádza v smernici Komisie 96/5/ES (4), ktoré boli naplnené pred 19. novembrom 2006 a ktoré sú v súlade s obmedzeniami a/alebo špecifikáciami stanovenými v časti A prílohy III k smernici 2002/72/EHS, naposledy zmenenej a doplnenej smernicou 2004/19/ES, sa môžu naďalej uvádzať na trh za predpokladu, že na materiáloch a predmetoch sa uvedie dátum plnenia.
Dátum plnenia sa môže nahradiť iným označením za predpokladu, že toto označenie informuje o dátume plnenia. Dátum plnenia by sa mal na požiadanie poskytnúť príslušným orgánom a všetkým osobám uplatňujúcim požiadavky tejto smernice.
Prvý a druhý pododsek sa uplatňuje bez toho, aby bola dotknutá smernica Európskeho parlamentu a Rady 2000/13/ES (5).
Článok 3
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 19. novembra 2006. Bezodkladne oznamujú Komisii znenie týchto ustanovení a korelačnú tabuľku takýchto ustanovení a tejto smernice.
Tieto ustanovenia sa uplatňujú tak, aby:
a)
bolo možné obchodovať s plastovými materiálmi a predmetmi, ktoré majú prísť do styku s potravinami, ako aj ich používať v súlade s touto smernicou od 19. novembra 2006;
b)
sa zakázala výroba a dovoz plastových materiálov a predmetov, ktoré majú prísť do styku s potravinami a ktoré nie sú v súlade s touto smernicou od 19. novembra 2007.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Členské štáty určia podrobnosti týkajúce sa tohto odkazu.
2. Členské štáty oznámia Komisii znenie hlavných ustanovení vnútroštátnych právnych predpisov prijatých v oblasti pôsobnosti tejto smernice.
Článok 4
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 5
Táto smernica je určená členským štátom.
V Bruseli 18. novembra 2005